พัฒนาฟังก์ชัน แอปพลิเคชันสมาร์ท อสม. ช่วยการทำงาน อสม.สะดวก เข้าถึง ข้อมูลด้านสุขภาพได้อย่างรวดเร็ว เชื่อถือได้
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) นายพงษ์ชัย อมตานนท์ ประธานกรรมการบริหาร บริษัท ฟอร์ท สมาร์ท เซอร์วิส จำกัด (มหาชน) ร่วมแถลงข่าวการบริหารจัดการสิทธิประโยชน์สำหรับ อสม. บนแอปพลิเคชัน สมาร์ท อสม. นายอนุทิน กล่าวว่า กระทรวงสาธารณสุข มีนโยบายพัฒนาระบบสุขภาพปฐมภูมิด้วยโครงการ 3 หมอ ให้คนไทยทุกครอบครัวมีหมอประจำตัว 3 คน โดย อสม. เป็นหมอคนที่ 1 เพราะมีความใกล้ชิดกับประชาชนและชุมชนมากที่สุด จึงต้องมีความรอบรู้ด้านสุขภาพและรู้เท่าทันเทคโนโลยี ในปี 2565 กระทรวงสาธารณสุข จึงตั้งเป้าพัฒนาศักยภาพและยกระดับ อสม. สู่การเป็นสมาร์ท อสม. โดยพัฒนาแอปพลิเคชัน สมาร์ท อสม. เพื่อช่วยให้การทำงานของ อสม.สะดวก เข้าถึงข้อมูลด้านสุขภาพได้อย่างรวดเร็วและเชื่อถือได้ พร้อมพัฒนาสิทธิประโยชน์และการเสริมสร้างแรงจูงใจในการปฏิบัติงานให้ อสม. โดยร่วมกับ ธ.ก.ส. และบริษัท ฟอร์ทฯ พัฒนาระบบการบริหารจัดการสิทธิประโยชน์จากเครือข่ายของบุญเติม บนแอปพลิเคชัน สมาร์ท อสม. ในรูปแบบของการสะสมผลงาน ให้ อสม.รายงานผลการปฏิบัติงานผ่านแอปฯ สมาร์ท อสม. เพื่อสะสมแต้ม นำไปใช้ในการแลกรับสิทธิประโยชน์ต่างๆ ได้ ทั้งสินค้าอุปโภค บริโภคที่จำเป็นและบริการอื่นๆ เช่น ส่วนลดค่าน้ำมัน ค่าบริการโทรศัพท์ เป็นต้น ถือเป็นอีกหนึ่งสวัสดิการที่ตอบแทนให้พี่น้อง อสม. ในการมีส่วนร่วมขับเคลื่อนในทุกๆ ภารกิจของการส่งเสริมสุขภาพและคุณภาพชีวิตที่ดีของประชาชนอย่างยั่งยืนด้าน นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ กล่าวว่า ปัจจุบันมี อสม.ลงทะเบียนเข้าใช้งานแอปพลิเคชัน สมาร์ท อสม. แล้ว 490,815 คน คิดเป็นร้อยละ 47.21 ของจำนวน อสม.ทั้งหมด จึงเชิญชวน อสม.ที่เหลือ ดาวน์โหลดและลงทะเบียนเข้าใช้งาน เพื่อจะได้เข้าถึงข่าวสาร ความรู้และสิทธิประโยชน์ต่างๆ ได้อย่างรวดเร็ว ช่วยเพิ่มประสิทธิภาพการทำงานได้ดียิ่งขึ้น